涉漢至隆中有感
作者：項安世
朝代：宋

paragraphs: 曉渡漢水陽，平川去如掌。
春深風日老，雨後桑麻長。
麥田渺無際，竹墅清可賞。
家家傍林落，往往成族黨。
溪頭浣紗女，十五自來往。
我來三月暮，甚作二浙想。
愛此重躊躇，凄然復悵惘。
邊頭兵未動，農事日以廣。
只今烽火地，開闢無曠壤。
緬思生人情，本自樂安養。
每遭我輩誤，遂使汝曹枉。
承平未災變，北地極豐穰。
中間一喪亂，殺戮同草莽。
赤子亦何知，淪胥受漂蕩。
搢紳欲辭罪，世道終安放。
歌罷叫葛公，英靈歘來享。